title: Регламент за изпълнение (ЕС) № 1356/2014 на Комисията от 17 декември 2014 година за изменение на Регламент (ЕО) № 1484/95 по отношение на определянето на представителните цени в секторите на птичето месо, яйцата и яйчния албумин

text:
               19.12.2014

               BG

               Официален вестник на Европейския съюз

               L 365/87

         РЕГЛАМЕНТ ЗА ИЗПЪЛНЕНИЕ (ЕС) № 1356/2014 НА КОМИСИЯТА
   от 17 декември 2014 година
   за изменение на Регламент (ЕО) № 1484/95 по отношение на определянето на представителните цени в секторите на птичето месо, яйцата и яйчния албумин
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 183, буква б) от него,
   като взе предвид Регламент (ЕС) № 510/2014 на Европейския парламент и на Съвета от 16 април 2014 година за определяне на търговския режим, приложим за някои стоки, получени от преработката на селскостопански продукти, и за отмяна на регламенти (ЕО) № 1216/2009 и (ЕО) № 614/2009 на Съвета (2), и по-специално член 5, параграф 6, буква a) от него,
   като има предвид, че:

               (1)

               Регламент (ЕО) № 1484/95 на Комисията (3) определя правилата за прилагане на режима, свързан с прилагането на допълнително мито при внос, и представителните цени в секторите на птичето месо и яйцата, както и на яйчния албумин.

               (2)

               Редовната проверка на данните, на които се основава определянето на представителните цени за продуктите от секторите на птичето месо, яйцата и яйчния албумин, показва, че е необходимо да се променят представителните цени при внос на някои продукти, като се има предвид разликата в цените в зависимост от произхода.

               (3)

               Регламент (ЕО) № 1484/95 следва да бъде съответно изменен.

               (4)

               С оглед на необходимостта да се осигури възможно най-бързото прилагане на тази мярка след предоставянето на актуализираните данни, настоящият регламент следва да влезе в сила в деня на публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 1484/95 се заменя с текста в приложението към настоящия регламент.
   Член 2
   Настоящия регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки
      Съставено в Брюксел на 17 декември 2014 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 150, 20.5.2014 г., стр. 1.

      (3)  Регламент (EО) № 1484/95 на Комисията от 28 юни 1995 година относно определяне на подробни правила за прилагане на системата на допълнителни вносни мита и относно фиксиране на представителни цени в секторите птиче месо и яйца и за яйчен албумин, и за отмяна на Регламент № 163/67/ЕИО (ОВ L 145, 29.6.1995 г., стр. 47).

      ПРИЛОЖЕНИЕ

            „ПРИЛОЖЕНИЕ I

                        Код по КН

                        Описание на стоките

                        Представителна цена
                        (EUR/100 kg)

                        Гаранция, посочена в член 3
                        (EUR/100 kg)

                        Произход (1)

                        0207 12 10

                        Неразфасовани замразени „пилета 70 %“

                        125,5

                        0

                        AR

                        0207 12 90

                        Неразфасовани замразени „пилета 65 %“

                        145,2

                        0

                        AR

                        151,5

                        0

                        BR

                        0207 14 10

                        Обезкостени замразени разфасовки от петли или кокошки

                        328,6

                        0

                        AR

                        246,8

                        16

                        BR

                        343,8

                        0

                        CL

                        278,1

                        7

                        TH

                        0207 14 50

                        Пилешки гърди, замразени

                        208,7

                        1

                        BR

                        0207 14 60

                        Замразени пилешки бутчета

                        136

                        2

                        BR

                        0207 27 10

                        Обезкостени замразени разфасовки от пуйки

                        361,5

                        0

                        BR

                        516,1

                        0

                        CL

                        1602 32 11

                        Приготвени храни от петли или кокошки без топлинна обработка

                        252,3

                        10

                        BR

         (1)  Номенклатура на държавите съгласно Регламент (ЕС) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „друг произход“.“


title: Регламент за изпълнение (ЕС) 2017/1865 на Комисията от 16 октомври 2017 година за одобрение на изменение в спецификацията на защитено наименование за произход или защитено географско указание [Vacqueyras (ЗНП)]

text:
               17.10.2017

               BG

               Официален вестник на Европейския съюз

               L 266/5

         РЕГЛАМЕНТ ЗА ИЗПЪЛНЕНИЕ (ЕС) 2017/1865 НА КОМИСИЯТА
   от 16 октомври 2017 година
   за одобрение на изменение в спецификацията на защитено наименование за произход или защитено географско указание [Vacqueyras (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 99 от него,
   като има предвид, че:

               (1)

               Комисията разгледа заявлението за одобрение на изменение в спецификацията на защитеното наименование за произход „Vacqueyras“, подадено от Франция в съответствие с член 105 от Регламент (ЕС) № 1308/2013.

               (2)

               В съответствие с член 97, параграф 3 от Регламент (ЕС) № 1308/2013 Комисията публикува заявлението за одобрение на изменение в спецификацията в Официален вестник на Европейския съюз
                   (2).

               (3)

               Комисията не получи възражения по член 98 от Регламент (ЕС) № 1308/2013.

               (4)

               Поради това изменението в спецификацията следва да бъде одобрено съгласно член 99 от Регламент (ЕС) № 1308/2013.

               (5)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Vacqueyras“ (ЗНП).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 октомври 2017 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  ОВ C 206, 30.6.2017 г., стр. 9.


title: Регламент за изпълнение (ЕС) № 1023/2012 на Комисията от 6 ноември 2012 година за установяване на стандартни стойности при внос с цел определяне на входната цена на някои плодове и зеленчуци

text:
               7.11.2012

               BG

               Официален вестник на Европейския съюз

               L 307/72

         РЕГЛАМЕНТ ЗА ИЗПЪЛНЕНИЕ (ЕС) № 1023/2012 НА КОМИСИЯТА
   от 6 ноември 2012 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 6 ноември 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  AL

                  37,4

                  MA

                  36,0

                  MK

                  28,7

                  TR

                  65,0

                  ZZ

                  41,8

                  0707 00 05

                  AL

                  31,8

                  TR

                  130,0

                  ZZ

                  80,9

                  0709 93 10

                  TR

                  120,5

                  ZZ

                  120,5

                  0805 20 10

                  PE

                  72,2

                  ZA

                  147,0

                  ZZ

                  109,6

                  0805 20 30, 0805 20 50, 0805 20 70, 0805 20 90

                  AR

                  96,7

                  HR

                  53,4

                  PE

                  42,5

                  TR

                  72,5

                  UY

                  101,2

                  ZA

                  192,5

                  ZZ

                  93,1

                  0805 50 10

                  AR

                  60,7

                  TR

                  81,7

                  UY

                  56,9

                  ZA

                  117,5

                  ZZ

                  79,2

                  0806 10 10

                  BR

                  267,1

                  PE

                  302,8

                  TR

                  162,9

                  US

                  362,2

                  ZZ

                  273,8

                  0808 10 80

                  CL

                  150,4

                  CN

                  88,9

                  MK

                  34,4

                  NZ

                  163,6

                  ZA

                  110,7

                  ZZ

                  109,6

                  0808 30 90

                  CN

                  54,3

                  TR

                  115,2

                  ZZ

                  84,8

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) 2017/406 на Комисията от 8 март 2017 година за одобряване на активното вещество с нисък риск Pepino Mosaic Virus, изолат с ниска вирулентност VX1, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП. )

text:
                  9.3.2017

                  BG

                  Официален вестник на Европейския съюз

                  L 63/83

            РЕГЛАМЕНТ ЗА ИЗПЪЛНЕНИЕ (ЕС) 2017/406 НА КОМИСИЯТА
      от 8 март 2017 година
      за одобряване на активното вещество с нисък риск Pepino Mosaic Virus, изолат с ниска вирулентност VX1, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 22, параграф 1 във връзка с член 13, параграф 2 от него,
      като има предвид, че:

                  (1)

                  На 2 декември 2013 г. Нидерландия получи заявление от Valto BV за одобряване на активното вещество Pepino Mosaic Virus, изолат с ниска вирулентност VX1, в съответствие с член 7, параграф 1 от Регламент (ЕО) № 1107/2009. В съответствие с член 9, параграф 3 от посочения регламент на 30 юни 2014 г. Нидерландия, като докладваща държава членка, уведоми заявителя, другите държави членки, Комисията и Европейския орган за безопасност на храните (наричан по-долу „Органът“) за допустимостта на заявлението.

                  (2)

                  На 10 ноември 2015 г. докладващата държава членка представи на Комисията с копие до Органа проект на доклад за оценка за това, дали може да се очаква активното вещество да отговаря на критериите за одобрение, предвидени в член 4 от Регламент (ЕО) № 1107/2009.

                  (3)

                  Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от Регламент (ЕО) № 1107/2009 той поиска от заявителя да предостави допълнителна информация на държавите членки, на Комисията и на Органа. На 8 септември 2016 г. извършената от докладващата държава членка оценка на допълнителната информация бе предадена на Органа под формата на актуализиран проект на доклад за оценка.

                  (4)

                  На 18 ноември 2016 г. Органът предаде на заявителя, на държавите членки и на Комисията заключението си (2) относно това, дали може да се очаква активното вещество Pepino Mosaic Virus, изолат с ниска вирулентност VX1, да отговаря на критериите за одобрение, предвидени в член 4 от Регламент (ЕО) № 1107/2009. Органът направи заключението си публично достояние.

                  (5)

                  На 6 декември 2016 г. Комисията представи на Постоянния комитет по растенията, животните, храните и фуражите доклад за преразглеждане относно Pepino Mosaic Virus, изолат с ниска вирулентност VX1, както и проект на регламент за одобряване на Pepino Mosaic Virus, изолат с ниска вирулентност VX1.

                  (6)

                  На заявителя бе дадена възможност да представи забележките си по доклада за преразглеждане.

                  (7)

                  Бе установено, че критериите за одобрение, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада за преразглеждане. Следователно посочените критерии за одобрение се считат за изпълнени. Поради това е целесъобразно веществото Pepino Mosaic Virus, изолат с ниска вирулентност VX1, да бъде одобрено.

                  (8)

                  В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения.

                  (9)

                  Освен това Комисията счита, че Pepino Mosaic Virus, изолат с ниска вирулентност VX1, представлява активно вещество с нисък риск по смисъла на член 22 от Регламент (ЕО) № 1107/2009. Pepino Mosaic Virus, изолат с ниска вирулентност VX1, не е рисково вещество и отговаря на условията, посочени в точка 5 от приложение II към Регламент (ЕО) № 1107/2009. Pepino Mosaic Virus, изолат с ниска вирулентност VX1, е естествено срещащ се в природата вид щам на растителен вирус. Растителните вируси не могат да се размножават извън растителните клетки, нямат клетъчна структура, не произвеждат метаболити и не са патогенни за хората или животните. Допълнителната експозиция на хората, животните и околната среда посредством видовете употреба, одобрени съгласно Регламент (ЕО) № 1107/2009, се очаква да бъде пренебрежимо малка в сравнение с естествената експозиция.

                  (10)

                  Поради това е целесъобразно веществото Pepino Mosaic Virus, изолат с ниска вирулентност VX1, да бъде одобрено като вещество с нисък риск. В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (3) следва да бъде съответно изменено.

                  (11)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Одобряване на активното вещество
      Активното вещество Pepino Mosaic Virus, изолат с ниска вирулентност VX1, посочено в приложение I, се одобрява при предвидените в същото приложение условия.
      Член 2
      Изменения на Регламент за изпълнение (ЕС) № 540/2011
      Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
      Член 3
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 8 март 2017 година.

               За Комисията

               Председател

            Jean-Claude JUNCKER

         (1)  ОВ L 309, 24.11.2009 г., стр. 1.

         (2)  ЕОБХ (Европейски орган за безопасност на храните), 2017 г. Заключение във връзка с партньорската проверка на оценката на риска от употребата на активното вещество Pepino Mosaic Virus, изолат с ниска вирулентност VX1 като пестицид. Бюлетин на ЕОБХ (EFSA Journal) 2017;15(1):4650 [16 стр.]. doi: 10.2903/j.efsa.2017.4650.

         (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

         ПРИЛОЖЕНИЕ I

                     Популярно наименование, идентификационни номера

                     Наименование по IUPAC

                     Чистота (1)

                     Дата на одобрението

                     Изтичане срока на одобрението

                     Специфични разпоредби

                     Pepino Mosaic Virus, изолат с ниска вирулентност VX1
                     Референтен номер DSM 26974 в Немската колекция от микроорганизми и клетъчни култури (DSMZ)

                     Не се прилага

                     Никотин < 0,1 mg/L

                     29 март 2017 г.

                     29 март 2032 г.

                     Може да бъде разрешена единствено употребата в култивационни съоръжения.
                     За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на Pepino Mosaic Virus, изолат с ниска вирулентност VX1, и по-специално допълнения I и II към него.
                     При тази цялостна оценка държавите членки обръщат особено внимание на защитата на операторите и работниците, като се има предвид, че като всеки друг микроорганизъм Pepino Mosaic Virus, изолат с ниска вирулентност VX1, се счита за потенциален сенсибилизатор. Когато е целесъобразно, условията за употреба включват мерки за ограничаване на риска.
                     Производителят осигурява стриктното поддържане на екологичните условия и анализ за контрол на качеството по време на производствения процес.

            (1)  Допълнителни подробности за идентичността и спецификацията на активното вещество са предоставени в доклада за преразглеждане.

         ПРИЛОЖЕНИЕ II
         В част Г от приложението към Регламент за изпълнение (ЕС) № 540/2011 се добавя следното вписване:

                        Популярно наименование, идентификационни номера

                        Наименование по IUPAC

                        Чистота (*1)

                        Дата на одобрението

                        Изтичане срока на одобрението

                        Специфични разпоредби

                        „9

                        Pepino Mosaic Virus, изолат с ниска вирулентност VX1
                        Референтен номер DSM 26974 в Немската колекция от микроорганизми и клетъчни култури (DSMZ)

                        Не се прилага

                        Никотин < 0,1 mg/L

                        29 март 2017 г.

                        29 март 2032 г.

                        Може да бъде разрешена единствено употребата в култивационни съоръжения.
                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на Pepino Mosaic Virus, изолат с ниска вирулентност VX1, и по-специално допълнения I и II към него.
                        При тази цялостна оценка държавите членки обръщат особено внимание на защитата на операторите и работниците, като се има предвид, че като всеки друг микроорганизъм Pepino Mosaic Virus, изолат с ниска вирулентност VX1, се счита за потенциален сенсибилизатор. Когато е целесъобразно, условията за употреба включват мерки за ограничаване на риска.
                        Производителят осигурява стриктното поддържане на екологичните условия и анализ за контрол на качеството по време на производствения процес.“

            (*1)  Допълнителни подробности за идентичността и спецификацията на активното вещество са предоставени в доклада за преразглеждане.


title: Регламент за изпълнение (ЕС) 2016/1090 на Комисията от 5 юли 2016 година за одобряване на меден тиоцианат като съществуващо активно вещество за използване в биоциди от продуктов тип 21 (Текст от значение за ЕИП)

text:
               6.7.2016

               BG

               Официален вестник на Европейския съюз

               L 180/29

         РЕГЛАМЕНТ ЗА ИЗПЪЛНЕНИЕ (ЕС) 2016/1090 НА КОМИСИЯТА
   от 5 юли 2016 година
   за одобряване на меден тиоцианат като съществуващо активно вещество за използване в биоциди от продуктов тип 21
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
   като има предвид, че:

               (1)

               С Делегиран регламент (ЕС) № 1062/2014 на Комисията (2) е установен списък на съществуващите активни вещества, които да бъдат оценени с оглед на евентуалното им одобряване за употреба в биоциди. В посочения списък е включен меден тиоцианат.

               (2)

               Медният тиоцианат бе оценен за употреба в продукти от продуктов тип 21 — продукти против замърсяване, както са описани в приложение V към Регламент (ЕС) № 528/2012.

               (3)

               За оценяващ компетентен орган беше определена Франция и на 31 октомври 2014 г. тя представи доклада за оценката, заедно със своите препоръки.

               (4)

               В съответствие с член 7, параграф 2 от Делегиран регламент (ЕС) № 1062/2014 на 9 декември 2015 г. Комитетът по биоцидите изготви становището на Европейската агенция по химикали, като взе предвид заключенията на оценяващия компетентен орган.

               (5)

               Съгласно това становище може да се очаква, че биоцидите от продуктов тип 21, съдържащи меден тиоцианат, отговарят на изискванията на член 19, параграф 1, буква б) от Регламент (ЕС) № 528/2012, при условие че са спазени определени спецификации и условия, свързани с тяхната употреба.

               (6)

               Следва обаче да се потвърди допълнително дали са приемливи рисковете, свързани с употребата на продукти против замърсяване, както и дали предложените мерки за ограничаване на рисковете са подходящи. За да може към момента, в който се подновяват одобренията на съществуващите активни вещества против замърсяване, да се улеснят прегледът и сравнението на рисковете и ползите от посочените вещества, както и на приложените мерки за ограничаване на риска, датата на изтичане на одобрението на всички посочени вещества следва да бъде една и съща.

               (7)

               Поради това е целесъобразно веществото меден тиоцианат да бъде одобрено за употреба в биоциди от продуктов тип 21 при спазване на определени спецификации и условия.

               (8)

               Преди одобряването на дадено активно вещество следва да се осигури разумен срок, за да се даде възможност на заинтересованите страни да предприемат мерките за подготовка, необходими за спазването на новите изисквания.

               (9)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Медният тиоцианат се одобрява като активно вещество за използване в биоциди за продуктов тип 21 при спазване на условията, определени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 юли 2016 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                  Меден тиоцианат

                  Наименование по IUPAC:
                  Меден I тиоцианат
                  ЕО №: 214-183-1
                  CAS №: 1111-67-7

                  99,5 % тегловни

                  1 януари 2018 г.

                  31 декември 2025 г.

                  21

                  При оценката на продукта трябва да се обръща особено внимание на експозициите, рисковете и ефикасността, които са свързани с всякакви видове употреба, обхванати от заявление за издаване на разрешение, но не са разгледани в оценката (на равнището на Съюза) на риска от употребата на активното вещество.
                  В случай че продуктите, съдържащи меден тиоцианат, впоследствие бъдат разрешени за употреба от непрофесионални ползватели, лицата, които предлагат на пазара продукти, съдържащи меден тиоцианат и предназначени за непрофесионални ползватели, следва да гарантират, че те се предлагат с подходящи ръкавици.
                  Предоставянето на разрешения за биоциди зависи от изпълнението на следните условия:

                              1)

                              За промишлените и професионалните ползватели са установени процедури за безопасна работа и подходящи организационни мерки. В случаите, когато експозицията не може да бъде намалена до приемливо равнище с други средства, продуктите се използват с подходящи лични предпазни средства.

                              2)

                              На етикетите и в указанията за употреба (при наличие на такива) се посочва, че до пълното изсъхване на обработените повърхности те трябва да са извън досега на деца.

                              3)

                              На етикетите и на информационните листове за безопасност (ако има такива) на разрешените продукти се посочва, че дейностите по прилагане, поддръжка и ремонт се извършват в ограничени зони или върху непропусклива твърда основа с предпазно ограждение или върху почва, покрита с непропусклив материал, за да се предотвратят изпускания и да се сведат до минимум емисиите в околната среда, и че всички изпускания или отпадъци, съдържащи меден тиоцианат, се събират за повторна употреба или обезвреждане.

                              4)

                              За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

         (1)  Посочената в тази графа чистота е минималната степен на чистота на активното вещество, използвано за оценката, извършена в съответствие с член 89, параграф 1 от Регламент (ЕС) № 528/2012. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


title: Регламент за изпълнение (ЕС) 2016/1242 на Комисията от 13 юли 2016 година за вписване на название в регистъра на защитените наименования за произход и защитените географски указания [Flönz (ЗГУ)]

text:
               29.7.2016

               BG

               Официален вестник на Европейския съюз

               L 204/3

         РЕГЛАМЕНТ ЗА ИЗПЪЛНЕНИЕ (ЕС) 2016/1242 НА КОМИСИЯТА
   от 13 юли 2016 година
   за вписване на название в регистъра на защитените наименования за произход и защитените географски указания [Flönz (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на названието „Flönz“, подадено от Германия, бе публикувано в Официален вестник на Европейския съюз
                   (2).

               (2)

               Тъй като Комисията не е получила никакви възражения по член 51 от Регламент (ЕС) № 1151/2012, наименованието „Flönz“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Flönz“ (ЗГУ).
   Наименованието по първа алинея се използва за идентифициране на продукт от клас 1.2. „Месни продукти (варени, осолени, пушени и др.)“ от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 юли 2016 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 107, 22.3.2016 г., стр. 12.

      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) № 374/2012 на Комисията от 26 април 2012 година за изменение на Регламент (ЕС) № 1255/2010 за определяне на подробни правила за прилагането на тарифни квоти за внос на продукти от категорията „baby beef“ с произход от Босна и Херцеговина, Хърватия, бивша югославска република Македония, Черна гора и Сърбия

text:
               3.5.2012

               BG

               Официален вестник на Европейския съюз

               L 118/1

         РЕГЛАМЕНТ ЗА ИЗПЪЛНЕНИЕ (ЕС) № 374/2012 НА КОМИСИЯТА
   от 26 април 2012 година
   за изменение на Регламент (ЕС) № 1255/2010 за определяне на подробни правила за прилагането на тарифни квоти за внос на продукти от категорията „baby beef“ с произход от Босна и Херцеговина, Хърватия, бивша югославска република Македония, Черна гора и Сърбия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 144, параграф 1 и член 148 във връзка с член 4 от него,
   като има предвид, че:

               (1)

               В член 3, параграф 2 от Регламент (ЕО) № 1215/2009 на Съвета от 30 ноември 2009 г. за въвеждане на изключителни търговски мерки за страни и територии, участващи или свързани с процеса на стабилизиране и асоцииране, осъществяван от Европейския съюз (2), изменен с Регламент (ЕС) № 1336/2011 на Европейския парламент и на Съвета (3), се предвижда годишна тарифна квота за внос в размер на 475 тона, изразени в кланично тегло, за продуктите от категорията „baby beef“ съгласно определението в приложение II към Регламент (ЕО) № 1215/2009 и с произход от митническата територия на Косово (4).

               (2)

               Посочената годишна тарифна квота следва да се управлява в съответствие с Регламент (ЕС) № 1255/2010 на Комисията от 22 декември 2010 г. за определяне на подробни правила за прилагането на тарифни квоти за внос на продукти от категорията „baby beef“ с произход от Босна и Херцеговина, Хърватия, Бивша югославска република Македония, Черна гора и Сърбия (5).

               (3)

               Поради това Регламент (ЕС) № 1255/2010 следва да бъде съответно изменен.

               (4)

               Тъй като в член 1 от Регламент (ЕС) № 1255/2010 се предвижда, че тарифните квоти се откриват ежегодно на 1 януари, настоящият регламент следва да се прилага от 1 януари 2012 г.

               (5)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 1255/2010 се изменя, както следва:

               1)

               Заглавието се заменя със следното:

               2)

               В член 1 параграф 1 се изменя, както следва:

                           а)

                           добавя се следната буква е):

                                       „е)

                                       475 тона продукти от категорията „baby beef“, изразени в кланично тегло, с произход от митническата територия на Косово (7).

                           б)

                           втора алинея се заменя със следното:
                           „квотите, посочени в първа алинея, носят съответно поредни номера 09.4503, 09.4504, 09.4505, 09.4198, 09.4199 и 09.4200.“

               3)

               Приложенията се изменят в съответствие с приложението към настоящия регламент.

         Член 2
   Настоящият регламент влиза в сила в деня след публикуването му в Официален вестник на Европейския съюз.

   Той се прилага от 1 януари 2012 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 26 април 2012 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 299, 16.11.2007 г., стр. 1.

      (2)  ОВ L 328, 15.12.2009 г., стр. 1.

      (3)  ОВ L 347, 30.12.2011 г., стр. 1.

      (4)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

      (5)  ОВ L 342, 28.12.2010 г., стр. 1.

      (6)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.“

      (7)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.“

      ПРИЛОЖЕНИЕ
      Приложенията към Регламент (ЕС) № 1255/2010 се изменят, както следва:

                  1)

                  В приложение II се добавя следният издаващ орган:

                              „—

                              Косово (1).

                  2)

                  Добавя се ново приложение VIIа:

                     „ПРИЛОЖЕНИЕ VIIa

                  3)

                  В първата колона на таблицата в приложение VIII се добавя пореден номер „09.4200“.

                  4)

                  В първата колона на таблицата в приложение IX се добавя пореден номер „09.4200“.

                  5)

                  В първата колона на таблицата в приложение X се добавя пореден номер „09.4200“.

         (1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.“


title: Регламент за изпълнение (ЕС) 2015/1317 на Комисията от 30 юли 2015 година за установяване на стандартни стойности при внос с цел определяне на входната цена на някои плодове и зеленчуци

text:
               31.7.2015

               BG

               Официален вестник на Европейския съюз

               L 203/11

         РЕГЛАМЕНТ ЗА ИЗПЪЛНЕНИЕ (ЕС) 2015/1317 НА КОМИСИЯТА
   от 30 юли 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 юли 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  171,5

                  MK

                  26,3

                  ZZ

                  98,9

                  0707 00 05

                  TR

                  126,8

                  ZZ

                  126,8

                  0709 93 10

                  TR

                  124,7

                  ZZ

                  124,7

                  0805 50 10

                  AR

                  128,9

                  BO

                  135,7

                  UY

                  128,8

                  ZA

                  128,6

                  ZZ

                  130,5

                  0806 10 10

                  EG

                  255,9

                  MA

                  228,9

                  TN

                  185,1

                  ZA

                  115,6

                  ZZ

                  196,4

                  0808 10 80

                  AR

                  262,5

                  BR

                  105,8

                  CL

                  135,5

                  NZ

                  131,5

                  US

                  179,5

                  UY

                  139,7

                  ZA

                  134,3

                  ZZ

                  155,5

                  0808 30 90

                  AR

                  222,6

                  CL

                  139,3

                  CN

                  89,6

                  NZ

                  150,8

                  ZA

                  136,7

                  ZZ

                  147,8

                  0809 10 00

                  TR

                  226,5

                  ZZ

                  226,5

                  0809 29 00

                  TR

                  236,2

                  US

                  487,6

                  ZZ

                  361,9

                  0809 30 10, 0809 30 90

                  MK

                  80,0

                  TR

                  176,8

                  ZZ

                  128,4

                  0809 40 05

                  BA

                  59,9

                  IL

                  124,7

                  XS

                  66,1

                  ZZ

                  83,6

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 381/2011 на Комисията от 18 април 2011 година относно дерогация от Регламент (ЕО) № 967/2006 по отношение на крайните срокове за известяване за количествата захар, прехвърлени от пазарната 2010/2011 година

text:
               19.4.2011

               BG

               Официален вестник на Европейския съюз

               L 103/5

         РЕГЛАМЕНТ ЗА ИЗПЪЛНЕНИЕ (ЕС) № 381/2011 НА КОМИСИЯТА
   от 18 април 2011 година
   относно дерогация от Регламент (ЕО) № 967/2006 по отношение на крайните срокове за известяване за количествата захар, прехвърлени от пазарната 2010/2011 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 85 във връзка с член 4 от него,
   като има предвид, че:

               (1)

               В член 17 от Регламент (ЕО) № 967/2006 от 29 юни 2006 г. за установяване на подробни правила за прилагането на Регламент (ЕО) № 318/2006 по отношение на производството над квотите в сектора на захарта (2) се поставят крайните срокове, в които държавите-членки трябва да известят Комисията за количествата захар, прехвърлени към следващата пазарна година.

               (2)

               Чрез дерогация от член 63 параграф 2, буква а) от Регламент (ЕО) № 1234/2007, в член 1 от Регламент (ЕС) № 848/2010 на Комисията (3) се удължават определените от държавите-членки срокове, в които стопанските субекти трябва да им съобщят решението си за прехвърлянето на излишъка от захар за пазарната 2010/2011 година.

               (3)

               Следователно крайните срокове, в които държавите-членки трябва да съобщят на Комисията за прехвърлените количества съгласно член 17 от Регламент (ЕО) № 967/2006, трябва съответно да се изменят.

               (4)

               Поради това за пазарната 2010/2011 година се налага дерогация от крайните срокове, определени в член 17, букви а) и б) от Регламент (ЕО) № 967/2006.

               (5)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от член 17, букви а) и б) от Регламент (ЕО) № 967/2006 държавите-членки уведомяват Комисията не по-късно от 1 септември 2011 г. за количествата захар от цвекло и тръстика от пазарната 2010/2011 година, които се прехвърлят към следващата такава.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.

   Срокът му на действие изтича на 30 септември 2011 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 април 2011 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 176, 30.6.2006 г., стр. 22.

      (3)  ОВ L 253, 28.9.2010 г., стр. 1.